**Δραστηριότητα 2: Φύλο και μικρές αγγελίες**

Παρατηρείστε και σχολιάστε το φύλο των μικρών αγγελιών. Ποιες στερεότυπες απόψεις οδηγούν σε αυτές τις διατυπώσεις; Γράψτε μια μικρή αγγελία απαλλαγμένη από έμφυλα στερεότυπα.

1. Ζητείται γυναίκα για φροντίδα ηλικιωμένων.
2. Ζητείται γυναίκα για οικιακή εργασία.
3. Ζητείται γυναίκα μορφωμένη για φύλαξη μωρού ή για απασχόληση νηπίου.
4. Ζητείται καλλίγραμμη νεαρή (max 26) εξαιρετικής εμφάνισης για γραμματέας και personal assistant. η υποψήφια θα πρέπει να μην έχει οικογενειακές ή άλλες υποχρεώσεις. στείλτε πρόσφατες φωτογραφίες (πρόσωπο και σώμα).
5. Ζητείται έμπειρος πλύντης αυτοκίνητων.
6. Ζητούνται πωλήτριες για αρτοζαχαροπλαστείο, αρτοποιοί και βοηθοί αρτοποιού.
7. Ζητείται κυρία για γραμματειακή υποστήριξη σε καθαριστήριο χαλιών, απαραίτητη η γνώση η/υ.
8. Ζητείται ΝΕΑΡΟΣ Yπάλληλος για Kατάστημα Ειδών Αυτοκινήτου.
9. Ζητούνται 2 άνδρες (υδραυλικός και βοηθός υδραυλικού) από εταιρεία.
10. Ζητούνται γυναίκες για απασχόληση στη λάντζα μεγάλου ξενοδοχείου.
11. Ζητείται συντηρητής ξενοδοχείου.
12. Ζητείται κομμώτρια με ειδίκευση πιστολάκι

**Δραστηριότητα 3: Πόσο αθώα είναι η γλώσσα;**

Η κοινή νέα ελληνική διαθέτει πληθώρα παραγωγικών επιθημάτων για τον σχηματισμό των θηλυκών ουσιαστικών που δηλώνουν επαγγελματική ή άλλη ιδιότητα, από τα αντίστοιχά τους αρσενικά, από τα οποία και παράγεται η πλειοψηφία των θηλυκών (-α, - ισσα, -τρια, -τρα, -ου,- ίνα, -αίνα, -ίδα).

Αρκετά από τα επαγγελματικά ουσιαστικά είναι ‘κοινού γένους’. Τα ‘θηλυκά επαγγελματικά’ που ανήκουν στην κατηγορία των ουσιαστικών ‘κοινού γένους’ έχουν το χαρακτηριστικό ότι μπορούν να διαθέτουν επίσης παράλληλους τύπους, (διτυπίες), ώστε να ανταποκρίνονται στο γραμματικό σύστημα της ελληνικής γλώσσας που ζητά ξεχωριστά επιθήματα για τα διαφορετικά του γένη.

Στην ουσία η κοινωνική ιεραρχία και οι ασυμμετρίες της ίδιας της κοινωνίας αντανακλώνται στη γλώσσα με τη γενικευτική χρήση του αρσενικού, η οποία έχει τόσο διευρυμένη χρήση, ώστε οι τύποι του θηλυκού γένους να θεωρούνται κάποιες φορές αντιγραμματικοί, αδύνατοι ή ακόμα και περίεργοι.

Επιχειρήστε να μετατρέψετε τα παρακάτω επαγγέλματα σε θηλυκού γένους και σχολιάστε το αποτέλεσμα. Σας αρέσει; Η λέξη που δημιουργείται διατηρεί τη σημασία και το κύρος της αρσενικής;

Πρόεδρος, διοικητής, τεχνίτης, καλλιτέχνης, υπάλληλος, γιατρός, δικηγόρος, οικονομολόγος, μηχανικός, κοινωνιολόγος, ναυτικός, καπετάνιος, βουλευτής, αρχιτέκτονας, αεροπόρος, πιλότος, αστροναύτης, διπλωμάτης, πρύτανης, φιλόλογος, αστυνόμος, προϊστάμενος, συγγραφέας, ηθοποιός, ναυπηγός, γονιός.